《上巳陈石遗宅小秀野旧址也》
清代·曾习经

游好共城郭，觞咏连上巳。岂伊排日欢，固云暂得美。

主人陈后排，闭门参太始。春风入户牖，明月耀桃李。

慨然抚流节，拂拭事巾履。佳游还命酌，澄观究今视。

草堂迹未扫，迩来三百祀。年年惜馀春，日日取寸棰。

政尔事言句，终然趣辙轨。净业妙双遣，澈悟惟一唯。

逐世谢勇功，端居贵明耻。庶屏元规污，来歌沧浪水。

作者简介：曾习经，字刚甫，号蛰庵，揭阳人。光绪庚寅进士。历官度支部右丞。有《蛰庵诗存》。